Tirsdag har Retten i Aalborg taget hul på en sag mod en 53-årig mand, der er tiltalt for at have skudt og dræbt sin ekskone foran deres to børn

En sensommeraften i 2021 klokken 18.15 indgik en alarm hos alarmcentralen. Det var en overfaldsalarm, der var blevet aktiveret, og en patrulje fra Nordjyllands Politi blev med det samme sendt afsted til adressen, hvor alarmsignalet stammede fra. Det førte patruljen til Skelagergårdene i det vestlige Aalborg, men da de ankom til adressen få minutter senere, var det allerede for sent. Overfaldsalarmen tilhørte en 41-årig kvinde, der nu lå på jorden med et blødende sår fra hovedet. Hun var blevet skudt i hovedet af sin eksmand med deres to fælles børn som vidner. 40 minutter senere blev hun erklæret død på sygehuset. Erkender manddrab - nægter chikane Tirsdag sidder den 53-årige eksmand på anklagebænken i Aalborg, hvor han er tiltalt for at have skudt og dræbt sin ekskone og 39 andre forhold, der primært omhandler chikane og overtrædelse af det tilhold, hun havde mod ham. Han erkender, at han har skudt sin ekskone med en ni millimeter pistol, og han erkender derfor også, at han har været i besiddelse af pistolen. De mange forhold vedrørende chikane, trusler, og overtrædelse af tilholdet nægter han. På gerningstidspunktet var han allerede tiltalt for en række ulovlige forhold vedrørende sin adfærd omkring ekskonen. Hvis han ikke havde dræbt hende 17. september 2021, skulle han have været for Retten i Herning senere samme måned, hvor han var tiltalt for chikane, trusler og overtrædelse af tilholdet mod kvinden. Hemmelig GPS-overvågning Anklagemyndigheden mener at kunne bevise, at den 53-årige overvågede sin ekskones færden uden hendes vidende. I forbindelse med efterforskningen har politiet fundet software på hans mobiltelefon, der var forbundet til en GPS, de fandt i ekskonens bil. I mandens hjem fandt politiet en brugermanual til selvsamme GPS. Politiet kan se, at den 53-årige ved flere lejilgheder har sendt en SMS til et nummer, hvorefter han fik en SMS retur, der afslørede ekskonens GPS-koordinater. Han indrømmer, at han har købt GPS'en og placeret den på ekskonens bil ved hjælp af en magnet. Det var ved hjælp af GPS'en, han vidste, hvor hun var, da han opsøgte hende 17. september 2021. Overfaldsalarm bliver bevis Kvindens overfaldsalarm kunne ikke hjælpe hende i livet, men måske får den alligevel en betydning i døden. Når en overfaldsalarm bliver aktiveret, begynder den nemlig at optage den lyd, der omgiver den, og på den måde har anklagemyndigheden et ret godt billede af, hvad der foregik i de afgørende minutter fra alarmen blev aktiveret, til kvinden blev fundet bevidstløs på gaden foran sit hjem med et skudhul i hovedet. Når der senere skal føres beviser ved Retten i Aalborg, vil lydoptagelsen blive afspillet. I tillæg til lydoptagelsen vil der også blive afspillet en videooptagelse. En af kvindens naboer filmede den tragiske hændelse fra et vindue i sin lejlighed. Forud for drabet havde der været et højlydt optrin, der havde fået flere af områdets beboere hen til vinduerne og flere ringede også 112 for at alarmere politiet. TV2 Nord følger sagen ved Retten i Aalborg. På første retsdag er det den tiltalte, der afgiver forklaring.